**Student doktorskih studija Farmaceutskog fakulteta, Univerziteta u Beogradu među pobednicima Internacionalnog Novartisovog BioCamp-a 2014-te.**

Janko Ignjatović, student doktorskih studija Farmaceutskog fakulteta u Beogradu, izabran je za jednog od tri individualna pobednika na Novartisovom internacionalnom BioCamp-u koji je održan u sedištu kompanije u Bazelu, u periodu od 24. do 27.08.2014. godine.

Pobeda na regionalnom BioCamp-u, koji je krajem maja održan u Ljubljani u organizaciji kompanije Lek u okviru grupacije Sandoz, omogućila je Janku da učestvuje na ovom prestižnom forumu istraživača u oblasti biotehnoloških nauka. Ignjatović je proglašen kao individualni pobednik na ,,Regionalnom BioCamp-u 2014.”, u kokurenciji od 35 doktoranata iz 10 evropskih zemalja i Ruske Federacije, za najbolju simulaciju razvoja i plasiranja na tržište novog leka za urođene greške u metabolizmu i njegovu prezentaciju potencijalnim investitorima.

Na ovogodišnjem, petom po redu Internacionalnom BioCamp-u 2014-te u sedištu Novartisa u Bazelu, Švajcarska, učestvovalo je 70 pažljivo odabranih i veoma uspešnih studenata osnovih, doktorskih i postdoktorskih studija najpoznatijih univerziteta iz čitavog sveta. Ovakav skup namenjen razmeni znanja, dodatnom usavršavanju i zajedničkim projektima u visokokonkurentnom poslovnom okruženju, omogućava studentima da istraže razvoj karijere u farmaceutskoj ili biotehnološkoj industriji, kao i upoznavanje i stručno povezivanje sa istraživačima iz drugih zemalja.

Program ovog međunarodnog naučnog i biznis foruma u Bazelu uključivao je predavanja istaknutih stručnjaka, ne samo iz oblasti farmacije već i društvenih i ekonomskih nauka, koji su učesnicima osim  znanja pružili i inspiraciju za dalje profesionalne podvige. Takođe je bila organizovana poseta savremenim istrazivačkim centrima za razvoj novih lekova, a povrh svega, svi učesnici su u internacionalnim timovima radili i na opsežnim studijama slučaja za razvoj novih antibiotika i njihovog plasiranja na tržište. Ovakav interaktivni program rada dizajniran je tako da učesnicima pomaže da razumeju trendove i izazove u oblasti biotehnologije i prirodnih nauka i daje mogućnost sticanja praktičnog iskustva u upravljanju biotehnološkim kompanijama.

Poslednjeg dana programa, svi timovi su prezentovali rezultate njihovog biznis slučaja stručnom žiriju. Na osnovu njihovih rezultata i prezentacije, ličnom doprinosu svojim timovima i liderskim veštinama, žiri je odabrao tri individualna pobednika kao i pobednički tim. Među pobednicima je proglašen Janko Ignjatović doktorant Farmaceutskog fakulteta u Beogradu na modulu Analitika lekova, zajedno sa Elijem Goldberg iz SAD-a koji studira hemijski bioinžinjering na Univerzitetu ETH u Cirihu i Sarom Elnaiem iz Velike Britanije, studentom medicine na Univerzitetu u Birminghamu.

Janko i njegove kolege, kao prvoplasirani, pozvani su od strane Novatrisa, na put u Šangaj, gde će posetiti najnoviji i najsavremeniji istraživački centar ove kompnije.

Za više informacija posetiti:

<http://www.novartis.com/newsroom/media-releases/en/2014/1850647.shtml>

<https://www.youtube.com/watch?v=s_6ZzfJrnEA>